b'\n_START_ARTICLE_\nAlbert Goldbeck-L\xc3\xb6we\n_START_PARAGRAPH_\nHans-Adolf Albert Goldbeck-L\xc3\xb6we (26. marraskuuta 1863 Pl\xc3\xb6n, Holstein \xe2\x80\x93 12. huhtikuuta 1934 Helsinki) oli Suomessa asunut saksalainen liikemies, joka toimi 1900-luvun alussa Suomen saksalaisen yhteis\xc3\xb6n johtohahmona. H\xc3\xa4n perusti Algol Oy:n._NEWLINE_Albert Goldbeck-L\xc3\xb6wen is\xc3\xa4 oli salaoikeusneuvos ja Holsteinin hallituksen j\xc3\xa4sen Adolf Goldbeck-L\xc3\xb6we. H\xc3\xa4n k\xc3\xa4vi lukion Kieliss\xc3\xa4 ja ty\xc3\xb6skenteli sen j\xc3\xa4lkeen harjoittelijana it\xc3\xa4aasialaisen kauppakomppanian palveluksessa Hampurissa ja saksalaisen yrityksen kirjeenvaihtajana Birminghamissa Englannissa. Vuonna 1887 h\xc3\xa4n siirtyi kauppahuone Adolf Lessingin palvelukseen Pietariin ja meni naimisiin ven\xc3\xa4j\xc3\xa4nsaksalaisen Alexandrine (Sonja) Bergstr\xc3\xa4sserin kanssa. Goldbeck-L\xc3\xb6we yleni Lessingin Suomen alueen johtajaksi ja muutti 1894 Helsinkiin, jossa asui lopun ik\xc3\xa4ns\xc3\xa4 ensimm\xc3\xa4ist\xc3\xa4 maailmansotaa lukuun ottamatta. Vuodesta 1895 h\xc3\xa4n johti Helsingiss\xc3\xa4 omaa perheyrityst\xc3\xa4\xc3\xa4n, joka laajeni 1914 osakeyhti\xc3\xb6 Oy Alb. Goldbeck-L\xc3\xb6weksi. Yritys toi maahan muun muassa k\xc3\xb6ytt\xc3\xa4, rakennustarvikkeita, kemikaaleja ja polttoainetta. Goldbeck-L\xc3\xb6we sai 1904 Preussin kauppaneuvoksen arvon._NEWLINE_Goldbeck-L\xc3\xb6we toimi vuosina 1900\xe2\x80\x931914 Saksan varakonsulina Helsingiss\xc3\xa4. H\xc3\xa4nen kotinsa Bulevardilla ja kes\xc3\xa4huvilansa Laajasalossa olivat 1900-luvun alussa p\xc3\xa4\xc3\xa4kaupungin saksalaisten seurael\xc3\xa4m\xc3\xa4n keskipisteen\xc3\xa4. Saksalaisuus pysyi h\xc3\xa4nelle aina hyvin t\xc3\xa4rke\xc3\xa4n\xc3\xa4 eik\xc3\xa4 h\xc3\xa4n koskaan hakenut Suomen kansalaisuutta. Mielipiteilt\xc3\xa4\xc3\xa4n h\xc3\xa4n oli konservatiivinen keisarikunnan tukija. Ensimm\xc3\xa4isen maailmansodan sytytty\xc3\xa4 keskusvaltojen kansalaiset karkotettiin Ven\xc3\xa4j\xc3\xa4lt\xc3\xa4 ja Saksan konsulina Goldbeck-L\xc3\xb6we j\xc3\xa4rjesti noin 2000:n Saksan ja It\xc3\xa4vallan kansalaisen nopean evakuoinnin Ruotsiin. H\xc3\xa4n itse vietti sodan ajan p\xc3\xa4\xc3\xa4osin Tukholmassa ja toimi sik\xc3\xa4l\xc3\xa4isen Saksan l\xc3\xa4hetyst\xc3\xb6n neuvonantajana sek\xc3\xa4 kiersi ajoittain it\xc3\xa4rintamalla saksalaisten lehtien kirjeenvaihtajana. My\xc3\xb6s Suomen j\xc3\xa4\xc3\xa4k\xc3\xa4riliikkeen perustajat saapuivat Tukholmaan tapaamaan Goldbeck-L\xc3\xb6we\xc3\xa4, mutta h\xc3\xa4n ei uskaltanut antaa n\xc3\xa4ille lupauksia Saksan tuesta. Goldbeck-L\xc3\xb6wen Helsingiss\xc3\xa4 toimineen osakeyhti\xc3\xb6n nimi muutettiin 1916 Algol Oy:ksi ja h\xc3\xa4ivytt\xc3\xa4m\xc3\xa4ll\xc3\xa4 n\xc3\xa4in yhteyden saksalaiseen omistajaansa yritys saattoi jatkaa toimintaansa koko sodan ajan._NEWLINE_Goldbeck-L\xc3\xb6we palasi Suomeen sis\xc3\xa4llissodan aikana maaliskuussa 1918 ja toimi Vaasassa Saksan l\xc3\xa4hettil\xc3\xa4\xc3\xa4n August von Br\xc3\xbcckin seurueen j\xc3\xa4senen\xc3\xa4. Helsinkiin h\xc3\xa4n palasi heti sodan p\xc3\xa4\xc3\xa4tytty\xc3\xa4. Pettymyksekseen h\xc3\xa4n ei saanut itsen\xc3\xa4isess\xc3\xa4 Suomessa Saksan edustajana mit\xc3\xa4\xc3\xa4n virallisia teht\xc3\xa4vi\xc3\xa4, mutta toimi silti loppuik\xc3\xa4ns\xc3\xa4 maiden v\xc3\xa4listen suhteiden, varsinkin kauppasuhteiden edist\xc3\xa4j\xc3\xa4n\xc3\xa4 sek\xc3\xa4 Saksan Helsingin-l\xc3\xa4hetyst\xc3\xb6n neuvonantajana. Goldbeck-L\xc3\xb6we oli erityisen aktiivinen suomalaissaksalaisessa yhdistystoiminnassa. H\xc3\xa4n oli sek\xc3\xa4 Suomalais-Saksalaisen seuran ett\xc3\xa4 Suomen saksalaisen kauppakamarin perustajaj\xc3\xa4sen ja ensin mainitun varapuheenjohtaja 1918\xe2\x80\x931933. H\xc3\xa4n oli my\xc3\xb6s 1902\xe2\x80\x931921 Helsingin Deutscher Vereinin, 1922\xe2\x80\x931930 Deutscher Schulvereinin ja 1925\xe2\x80\x931930 hyv\xc3\xa4ntekev\xc3\xa4isyysyhdistys Deutscher Wohlt\xc3\xa4tigkeitsverein in Finnlandin puheenjohtaja sek\xc3\xa4 Helsingin saksalaisen seurakunnan kirkkoneuvoston pitk\xc3\xa4aikainen j\xc3\xa4sen. Goldbeck-L\xc3\xb6west\xc3\xa4 tuli 1930 Saksan kunniakonsuli._NEWLINE_Algolin johdossa toimi my\xc3\xb6hemmin Albert Goldbeck-L\xc3\xb6wen veljenpoika Adolf Goldbeck-L\xc3\xb6we (1894\xe2\x80\x931959), joka pakeni syyskuussa 1944 Suomesta Ruotsiin. Albert Goldbeck-L\xc3\xb6wen puoliso Sonja puolestaan johti Suomen saksalaisten naisyhdistyst\xc3\xa4 Deutsche Frauenvereinia.'